ብምባል ንነፍሲ ወከፍ መዓልታት ጉዕዞ ስደት፡ ከብዲ ብጥሙያ ርእሲ ትምዝግብ ኣላ። "ኤርትራዊ ንዐኦም ዶላር'ዩ። ብሓፈሻ እቲ ሰብ ሓበሻ እንተኾይኑ፡ ገንዘብ'ዩ። ሓጺን ሓዊ እናርሰነንካ፣ ብኤሌክትሪክ እናለፋለፍካ ገንዘብ ዶላር ምርካብ ጥራሕ'ዩ ስርሖም። ኣብዚ ሕጂ ሰዓት ሊቢያ ካብ ዝበሃል ቦታ ጥራሕ'የ ክወጽእ ዝደሊ። ቀደሙ'ወን ዳግማይ ዕጥቅን ብረትን ሒዝካ ንዘይፈልጠልካ መንግስቲ በረኻ ምውጻእ ከቢዱና እምበር ሃገር'ዶ ገዲፍካ ይውጻእ?" ክብል ኣብ ፍጹም ምቑራጽ ተስፋ ኮይኑ ይዛረብ። ሕብረት ኤውሮጳ፡ ብሊቢያ ኣቢሎም ናብ ሃገራት ኤውሮጳ ቑጽሪ ዝኣትው ስደተኛታት ንምዕጋት፡ ኣብ ሊቢያ "ምቁጽጻር ስደተኛታት" ዝብል ፕሮጀክት ንምትግባር ብርክት ዝበለ ሚሊዮን ዩሮ በጀት ሰሊዑ'ዩ። ኣማኢት ሚሊዮን ዩሮ ድማ፡ ንምምላእ መሰረተ ልምዓት እተን መጽንሒ ስደተኛታት፣ ሓይልታት ባሕሪ ሊቢያ ዘይሕጋዊ ስደተኛታት ዘስግራ ጀላቡ ክዓግቱ ስልጠና ንምሃብን ከምዝምድብ ይግለጽ። እንተኾነ፡ እዚ ዓቐን ዘይብሉ ስደተኛ ብዘይ ማይን መግብን ኣብ ሓደ ክፍሊ ክዳጎን ምኽንያት ካብ ምኻን ሓሊፉ፡ ዝተተለመሉ ሸቶ ኣይወቅዕን ዘሎ ተባሂሉ ብኮሚሽን ሰብኣዊ መሰላት ውድብ ሕቡራት ሃገራት ይንቀፍ። ሄለን መርሃዊ፡ ተመሳሳሊ ጸገም ተሕልፍ ዘላ ኮይና፡ ንሳ ኣብ ዘላቶ ማእኸል ብዙሓት ኣደ ቖልዑ፣ ነፍሰ ጾርን ጥዕና ዘይብለንን ኣደታት ከም ዘለዋ ትገልጽ። "ኣብዚ ዘለና ኩላትና ልዕሊ ዓመት፣ 3ተ ዓመት ዝገበርና ኢና። ክልተ ሰለስተ ግዘ ተጨዊና፡ ኣብ ከተማ ሊቢያ ዘለው መኽዝናት ስደተኛታት ኩሎም በጺሕናዮም። ቅድሚ 5ተ ወርሒ ንባሕሪ ኣበጊሶምና፡ ሒዞም ከኣ ንድሕሪት መሊሶምና" ትብል። "ማይ ተጠጢቓ ብእትቐርብ ማኮረኒ ኢና ዘለና" ቀሰር ቢን ኣልቀስር፡ እቲ ካልእ ብዝሒ ዘለዎም ስደተኛታት ተዓጽዮምሉ ዘለው መፅንሒ እዩ። እዚ ግዚያዊ መፅንሒ፡ ኣብ ከባቢ መዕርፎ ነፈርቲ ዝርከብ ብምዃኑ፡ ብቐጻሊ ኣብ ሞንጎ ክልተ ተዋጋእቲ ሓይልታት ዝካየድ ውግእ ብተደጋጋምን ብቐረባን ዝስመዐሉ ከባቢ'ዩ። "ዓበይቲ ብረታት ጸረ ነፈርቲ ታንኪ ከይተረፈ ኣብዚ መዓስከር ነይረን። ብጣዕሚ እንጭነቐሉ፣ ከይደቀስና እንሓድረሉ መዓልቲ ነይሩ። ቅድሚ ክልተ ሰለስተ መዓልቲ ድምጺ ተኩሲ ንሰምዕ ነይርና። ድሕሪ ሓደ ደቒቕ እንታይ ይፍጠር ኣይንፈልጥን። ኣብ ትሕቲ ፖሊስ ኢና" ይብል ገዛኢ ሃብተ። ኣብዚ ከባቢ ዝበዝሕ ግዘ ኲናት ስለ ዘሎ፡ ክሕግዝ ዝኽእል ትካል ኣዘውቲሩ ከምዘይመጽኦም ዝገልጽ እዚ ስደተኛ፡ ክሳብ ሰለስተ ወርሒ ዝመልኣና ጫማ፣ ክዳን ኮነ ካልእ ኣይረኣናን፣ "ብሕማም ዓባይ ሰዓል 10 ሰባት ተለኺፎም ኣለው" ዝብል ገዛኢ "ክንደይ ሰብ ተለኪሙ ይኸውን ንምግማቱ ዘጸግም ኣይኮነን" ኢሉ። ምንጪ ስእሊ, Getty Images ንሱን ሓቢሮምዎ ዘለው ስደተኛታትን ንሓደ ዓመትን ልዕሊኡን ኣብ ኢድ ሰምሰርቲ ከምዝጸንሑ ዝሕብር እዚ ስደተኛ፡ "ድሕሪ ሽዱሽተ ወርሒ እቲ ሒዙና ዝነበረ ሰምሳሪ ንባሕሪ ኣበጊሱና። ን7ተ ሰዓት ምስተጉዓዝና ብሓለውቲ ገምገም ባሕሪ ሊቢያ ኮሙዝ ዝበሃል ከተማ ሊቢያ ተታሒዝና ሓደ ለይቲ ሓዲርና ናብዚ ዘለናዮ ቦታ መጺእና" ክብል ይዛረብ። "ኣብዚ ምስ መጻእና ዘሎ ኣተሓሕዛ ኣዝዩ ሕማቕ'ዩ። ኣብ መዓልቲ ክልተ ግዘ ንሽሙ እትቐርበልና ኣዝያ ውሕድቲ፡ ንኽልተ ሰብ ተባሂላ እትወሃብ ብማይ ዝተጠጠቐት ማኮሮኒ እያ። ተስፋ የለን ማዕጾ ምስተዓጽወ'ዩ። ዝኾነ እትርእዮ ተስፋ የለን። ብዙሓት ኣሕዋትና ኣብ መገዲ ከፊልና ኢና መጺእና" ክብል ብመረረት ይገልፅ። ኤጀንሲ ስደተኛታትከ እንታይ ይተሓባበር ኣሎ?
